# விக்கிப்பீடியா:ஆலமரத்தடி/தொகுப்பு94

## தமிழ் வளர்ச்சிக் கழகம் வெளியிட்ட கலைக்களஞ்சியங்கள் கிரியேட்டிவ் காமன்சு உரிமத்தின் கீழ் விக்கித்திட்டத்துக்குக் கொடை

### நிறைவேற்றுவற்கான இரண்டு வழிகள்

தமிழ்க் கலைக்களஞ்சிய உள்ளடக்கத்தை பதிவேற்ற நாம் பின்வரும் பணிகள் செய்ய வேண்டும்:
- கட்டுரைகளைத் தட்டச்சு செய்தல்
- விக்கி மூலத்தில் பதிவேற்றல், விக்கியாக்கம் செய்தல்
- மெய்ப்புப்பார்த்தல்
- விக்கிப்பீடியாவிற்கு நகர்த்தல்/இணைத்தல்
- விக்கிப்பீடியாவில் கட்டுரையை இற்றை செய்தல்
- தொடர்புடையை படங்களை விக்கிமூலத்திலும் விக்கிப்பீடியாவிலும் சேர்த்தல்  
**பயனர்கள் நிறைவேற்றுவது**
:கட்டுரைப் போட்டி போன்று அடுத்த ஆண்டு முழுக்க பதிவேற்றலை ஒரு போட்டியாக முன்னெடுக்கலாம். புதிய கட்டுரைகள் எழுதப் பயப்படும் பயனர்களுக்கு இது ஒரு நல்ல பணியாக அமையும். பள்ளி மாணவர்களையும் இச் செயற்பாட்டில் ஈடுபடுத்தலாம். இது வழி, முற்றிலும் தன்னார்வலர்களைக் கொண்டு முன்நகர்த்தப்படும். இதனூடாக விக்கிச் சமூக ஊடாட்டம் அதிகரிக்கலாம். ஆனால் இந்த வழியின் ஒரு பெரிய சிக்கல், இது நெடுங்காலம் எடுக்கலாம் என்பது. மேலும் இச் செயற்திட்டம் ஊக்கமான தொடக்கத்தின் பின் தொய்வுநிலைக்கு சென்று செயலிழந்து போய்விடும் இடர் (risk) உண்டு.  
**ஊழியர்களைக் கொண்டு நிறைவேற்றுவது**
:இந்திய விக்கிக் கிளை, விக்கிமீடிய நிறுவனம் அல்லது நாமாகவோ நிதி திரட்டி இந்த உள்ளடக்கத்தை தட்டச்சு செய்தல், பதிவேற்றல் பணியினை நிறைவேற்றலாம். பதிவேற்றல் பணி இந்த வழியில் மிக விரைவாக நிறைவேறும். ஆனால் ஊழியர்களைப் பயன்படுத்திச் செய்வது விக்கிச் சமூகத்திற்கு இது ஓர் தவறான முன் எடுத்துக்காட்டாக அமைவதோடு, தற்போது பங்களிக்கும் பயனர்களின் ஊக்கத்தையும் குறைக்கக் கூடும்.  
பணிகள், நிறைவேற்றுவது தொடர்பான வழிகள் தொடர்பான உங்கள் கருத்துக்களைக் பகிருங்கள். --Natkeeran (பேச்சு) 23:42, 2 நவம்பர் 2013 (UTC)  
::நற்கீரன், மேலே நீங்கள் குறிப்பிட்ட வழிகளிலேயே செய்யலாம் என்றே நினைக்கின்றேன். விக்கிமீடியா நிறுவனத்தில் நிதியுதவி பெற்றோ, தனியார்களிடம் நிதி திரட்டியோ, தட்டச்சு செய்வதற்கு மட்டும் தக்கவர்களைக் கொண்டு விக்கி மூலத்தில் ஏற்றலாம். மெய்ப்புப் பார்ப்பதை நாம் செய்யலாம். இதில் மொழிபெயர்ப்பு போன்ற அறிவு உழைப்பு ஏதும் இராது, ஆகவே சிக்கல் ஏதும் இராது என்று நினைக்கின்றேன். இவற்றில் இருந்து விக்கிப்பீடியாவுக்குக் கட்டுரைகள் எடுத்துப் பயன்படுத்தும்பொழுது (சுருக்கியோ விரித்தோ இற்றைப்படுத்திப் பயன்படுத்தும் பொழுது), நம் தொகுப்புப்பணி, விக்கியாக்கப் பணி ஆகியவை இருக்கும். படங்களைத் தக்கவாறு அழகூட்டியோ விரிவுபடுத்தியோ பயன்படுத்தலாம். எப்படியாயினும், திட்டமிட்டு கூடிய விரைவில் முடிக்கவும், முன்னேற்றத்தை அளந்து ஒழுங்குபடுத்திக்கொண்டு செல்லுதலும் வேண்டும். சிறப்பாக செய்தலும் வேண்டும். தட்டச்சு செய்வதற்கு இந்தியாவிலும் இலங்கையிலும், பிற நாடுகளிலும் இருந்து தன்னார்வலர்களாகவோ, பணியமர்தியவர்களாகவோ பலரை ஈடுபடுத்தி விரைவாக முடிக்க வேண்டும். ஆனால் தக்க ஒருங்கிணைப்பாளர்கள் தேவைப்படும். மொத்தம் 20 தொகுதிகள் உள்ளன. கலைக்களஞ்சித்தின் 10 தொகுதிகளில் ஒவ்வொரு தொகுதியும் ஏறத்தாழ 1000 பக்கங்கள் கொண்டவை. குழந்தைக் கலைக்களஞ்சியம் சற்று குறைவு. 10 பேர் ஒரு நாளைக்கு ஒரு பக்கம் எனும் வீதம் தட்டசு செய்தால் 100 நாள்கள் ஆகும் ஒரு தொகுதி முடிக்க. இதைச் செயற்படுத்த சில வழிகள் உள்ளன என்றாலும், பயனர்கள் தங்கள் கருத்துகளைப் பகிர்ந்தால், அதனையும் உள்வாங்கி செயற்படுத்தலாம். இதனைச் சிறப்பாகச் செய்தால், இன்னும் பல ஆக்கங்கள் நமக்கு (உலகத்தாருக்கு)க் கிடைக்கும் வாய்ப்புகள் உண்டு. --செல்வா (பேச்சு) 03:54, 3 நவம்பர் 2013 (UTC)  
இது குறித்த உரையாடலை விக்கிப்பீடியா பேச்சு:விக்கித் திட்டம் தமிழ்க் கலைக்களஞ்சியங்கள் விக்கியாக்கம் பக்கத்தில் தொடர்வது பொருத்தமாக இருக்கும்.--இரவி (பேச்சு) 05:01, 3 நவம்பர் 2013 (UTC)